Lazany (okres Prievidza)

Polohopis

Obec sa nachádza v okrese Prievidza v Trenčianskom kraji, na súradniciach 18° 37' východnej dĺžky, 48°49' severnej šírky, Jej nadmorská výška sa pohybuje od 276 do 379 metrov nad morom. Leží západne od hlavnej komunikácie Hornej Nitry. Tiahne sa pozdĺž cesty druhej triedy, smerujúcej od Nedožier-Brezian na Kanianku a Porubu.

Podnebie

Lazany sa nachádzajú v miernom podnebnom pásme kontinentálneho rázu, ktoré je charakteristické výrazným rozdielom medzi teplotami v lete a v zime a striedajúcimi sa 4 ročnými obdobiami. Priemerná ročná teplota za roky 1973 - 2000 je 9,0 °C, najteplejší mesiac júl (priemerná teplota 18,9 °C), najchladnejší mesiac január (priemerná teplota -1,6 °C). Ročný úhrn zrážok 637 mm.

Dejiny

Lazany patria k pôvodným slovanským osídleniam a ich vznik môžeme predpokladať ešte pred 12. storočím. Staré chotárne názvy (Zlatno, Pri Zlatne, Kutná Jama) svedčia o tom, že v 14.-15. storočí sa tu robili pokusy s ťažbou zlata. Prvá písomná zmienka o existencii obce je z roku 1430 v listine, ktorou Noffryovci dostali bojnické panstvo. Roku 1479 darovali osadu bojnickému kostolu svätého Antona Pustovníka. Odvtedy sa lazianskymi zemepánmi stala fara v Bojniciach. Prvý presný údaj o počte obyvateľov je až z roku 1675, keď bolo v Lazanoch 48 usadlostí, na ktorých žilo 347 ľudí v 48 poddanských a 21 želiarskych rodinách. Tento počet po búrlivých stavovských vojnách v 17. storočí klesol v roku 1715 na 9 poddanských a 5 hofierskych rodín. V nasledujúcich desaťročiach sa situácia zlepšila a súpis z roku 1753 zaznamenal už 67 poddanských rodín, 4 želiarske rodiny a 9 hofierskych rodín. Spolu 80 rodín, ktoré obhospodarovali 123 hektárov poľa, 55 pokosov lúk a chovali 38 volov, 87 kráv, 67 koní, 11 oviec a kôz, 85 ošípaných a 11 úľov včiel.
Z remeselníkov tu boli mlynár, kováč, mäsiar, hrnčiar a čižmár, ktorí svoje výrobky chodili predávať na trhy do Nitrianskeho Pravna a Prievidze. Želiari a hofieri chodili sezónne pracovať na žatvu a mlatbu do iných žúp. V obci stálo asi 70 roľníckych domov, obecný chudobinec a gotický kostol s drevenou vežou, ktorý sa stal od roku 1788 farským kostolom, avšak roku 1820 vyhorel. Bol reštaurovaný, ale roku 1861 sa za silného vetra zrútil. V rokoch 1872-1875 bol preto postavený kostol zasvätený Panne Márii Snežnej. Ten stojí dodnes.
Začiatkom 19. storočia počet obyvateľstva mierne stúpol, pričom výmera pôdy sa nezmenila. Znamenalo to ochudobňovanie obyvateľov. Pri sčítaní ľudu v roku 1869 žilo v obci 552 ľudí v 94 domoch. Zo živiteľov rodín bolo 303 roľníkov, 29 čeľadníkov a 11 nádenníkov. Vlastnili 64 koní, 328 kusov rožného statku, 428 oviec, 110 ošípaných a 7 úľov včiel. Do konca storočia dosiahol počet obyvateľov obce 627. Z bývalého chudobinca sa na tú dobu vyvinula dobre zariadená nemocnica. 
Asi polovica obyvateľov sa živila poľnohospodárstvom. Ostatná časť obyvateľstva nenachádzala obživu doma, preto odchádzali na sezónne poľnohospodárske práce do Rakúska a Nemecka. V krízovom období 30-tych rokov odišlo asi 20 rodín z Lazian pracovať do Francúzska.
Aj v Lazanoch sa v období vojnových rokov začína rozvíjať ilegálne hnutie, ktorého sa zúčastnilo asi 50 občanov. V obci bol zvolený revolučný národný výbor, ktorý po obsadení Lazian Nemcami prešiel do ilegality. Občania bojovali v rôznych partizánskych oddieloch, pôsobiacich na hornej Nitre. V 2. svetovej vojne zahynulo z Lazian 5 občanov.

Vodné toky

Cez Lazany tečie potok Porubský potok (Sielnica). Potok pramení pod vrchom Sielnica alebo Vrselnica v katastrálnom území obce Poruba. Na hornom konci obce sa potok vlieva do malej vodnej nádrže. Z nej vyteká dvomi ramenami. Severné rameno sa na juhovýchodnom okraji Lazianskeho hája vlieva do potoka Chvojnica a južné sa poniže obce Nedožery vlieva do rieky Nitry.

Vodné plochy

Vodná nádrž Lazany, bola postavená v roku 1972 a slúži na zavlažovanie okolitých polí.

Obyvateľstvo

V obci žije 1 690 obyvateľov (údaj k 31. 12. 2017).

Kultúrne pamiatky

V obci stojí kostol zasvätený Panne Márii Snežnej. Nachádza sa tu pamiatková zóna so starými rodinnými domami a starým mlynom. Zo 14. storočia sa zachovala gotická kamenná kazateľnica z pôvodného kostola, drevené plastiky sv. Juraja a sv. Ladislava z 1. polovice 16. storočia, ľudová kamenná plastika Madony z konca 18. storočia, šesť barokových svietnikov a na chóre voľná replika Regensburskej Panny Márie. V obci sa nachádza tiež kamenný kríž z roku 1850.

Súčasnosť

V súčasnosti žije v Lazanoch 1 690 obyvateľov, no ich počet z roka na rok rastie. Keďže sa v obci nachádza aj Vodná nádrž Lazany, sú Lazany často navštevované pre rybolov a v lete je možné sa v tejto nádrži aj kúpať. Pre telovýchovné a športové aktivity obyvateľstva je k dispozícii futbalové ihrisko s tribúnou, multifunkčné ihrisko a nachádza sa tu tiež areál kynologického klubu. V obci pôsobí folklórny a divadelný súbor, ktorý svojou aktívnou činnosťou podporuje zachovávanie ľudových tradícií. Od roku 2016 je otvorený pôvodný zrekonštruovaný dedinský dom (Zvonáriké), ktorý tvorí obecné "mini múzeum". Folklór počas celého roka obohacuje miestnych obyvateľov aj návštevníkov obce o kultúrne zážitky zamerané na zachovávanie a obnovu ľudových zvykov a tradícií. V obci môžeme stretnúť aj ľudových umelcov, ako sú rezbári, košikári ale nájdeme tu aj výrobcov fujár.

Dôležité firmy

V Lazanoch sídli viacero firiem, z nich najväčšia je Galtera.
Pôdu obhospodaruje Poľnohospodárske družstvo so sídlom Nedožery-Brezany.

Cestná doprava

Cez obec prechádza štátna cesta II. triedy. Prímestská doprava je zabezpečovaná firmou SAD Prievidza, a. s.
Cyklotrasa vedie z Prievidze od športovej haly (Citi aréna) popri rieke Nitra cez Kúty (časť Bojnice) po asfaltovej ceste do Lazian, Malinovej, Chvojnice, Poruby...